Šesť týždňov pred predčasnými voľbami guvernéra západoamerického štátu Kalifornia zareagoval hollywoodsky herec Arnold Schwarzenegger agresívne v súvislosti s priaznivými výsledkami prieskumu podpory svojho najväčšieho rivala a súčasného viceguvernéra Cruza Bastamanta. Podľa aktuálneho prieskumu verejnej mienky má favorit volieb Bastamante 35-percentnú podporu. Schwarzenegger klesol z prvej priečky a má za sebou 22 percent voličov. "Ľudia musia pochopiť, že keď uvažujú o (terajšom guvernérovi) Grayovi Davisovi, musia súčasne myslieť aj na Bastamanta," komentoval Schwarzenegger úder, ktorý dostal v prieskume. Bastamante je "Davis, len s miznúcimi vlasmi a fúzmi", dodal. Bastamante reagoval uvoľnene na Schwarzeneggerov priamy útok. "Viem, že sa všetci pýtajú, ako sa tučniak s plešinou mohol dostať na také dobré miesto," odvetil 50-ročný komunálny politik za Demokratickú stranu. Podľa názoru mnohých politológov demokratovi Bastamantovi v Kalifornii plnej prisťahovalcov pomáha k veľkému náskoku nielen jeho latinskoamerický pôvod. Ako najstarší syn osemčlennej rodiny stelesňuje svojím postupom z najskromnejších pomerov aj klasický "americký sen". Kalifornskí voliči sa majú možnosť 7. októbra rozhodnúť, či chcú odchod súčasného guvernéra a prípadne zvolenie jeho nástupcu. Na Davisovo odvolanie je potrebná väčšina hlasov, pričom sa novým guvernérom stane kandidát s najvyšším počtom hlasov.